ԱՄՓՈՓԱԹԵՐԹ 
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2023 ԹՎԱԿԱՆԻ ԴԵԿՏԵՄԲԵՐԻ 14-Ի N 2198-Ա ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

	1․ ՀՀ կենտրոնական բանկ
	15.09.2026թ.

	
	15.4-07/874-26

	Հայաստանի Հանրապետության կենտրոնական բանկը «Հայաստանի Հանրապետության կառավարության 2023 թվականի դեկտեմբերի 14-ի թիվ 2198-Ա որոշման մեջ փոփոխություն կատարելու մասին» Հայաստանի Հանրապետության կառավարության որոշման նախագծի վերաբերյալ առաջարկություններ և դիտողություններ չունի:
	Ընդունվել է։

	2․ ՀՀ պետական եկամուտների կոմիտե
	11.09.2026թ.

	
	01/3-3/54615-2026

	ՀՀ պետական եկամուտների կոմիտեն քննարկել է «Հայաստանի Հանրապետության կառավարության 2023 թվականի դեկտեմբերի 14-ի N 2198-Ա որոշման մեջ փոփոխություն կատարելու մասին» ՀՀ կառավարության որոշման նախագիծը, որի վերաբերյալ հայտնում ենք, որ առաջարկություններ չունենք։ 
	Ընդունվել է։

	3․ ՀՀ Արարատի մարզպետի աշխատակազմ
	15.09.2026թ.

	
	01//06372-2026

	 Տեղեկացնում ենք Ձեզ, որ մարզպետի աշխատակազմում քննարկվել է «Հայաստանի Հանրապետության կառավարության 2023 թվականի դեկտեմբերի 14-ի N 2198-Ա որոշման մեջ փոփոխություն կատարելու մասին» ՀՀ կառավարության որոշման նախագիծը, որի վերաբերյալ առաջարկություններ չունենք:
	Ընդունվել է։

	4․ ՀՀ Արարատի մարզ Արարատի համայնքապետարան 
	10.09.2026թ.

	
	2951

	Ի պատասխան Ձեր՝ 07․09․2026 թվականի թիվ 22541-2026 գրության՝ հայտնում ենք, որ քննարկվել է «Հայաստանի Հանրապետության կառավարության 2023 թվականի դեկտեմբերի 14-ի N 2198-Ա որոշման մեջ փոփոխություն կատարելու մասին» ՀՀ կառավարության որոշման նախագիծը։ Նախագծի վերաբերյալ դիտողություններ և առաջարկություններ չկան։
	Ընդունվել է։

	5․ ՀՀ տարածքային կառավարման և ենթակառուցվածքների նախարարություն
	08.09.2026թ.

	
	ԴԽ/14.1/33905-2026

	ՀՀ տարածքային կառավարման և ենթակառուցվածքների նախարարությունը քննարկել է «Հայաստանի Հանրապետության կառավարության 2023 թվականի դեկտեմբերի 14-ի N 2198-Ա որոշման մեջ փոփոխություն կատարելու մասին» Կառավարության որոշման նախագիծը և հայտնում է, որ նախարարության իրավասությունների շրջանակում նախագծի վերաբերյալ առարկություններ  և առաջարկություններ չունի: 
	 Ընդունվել է։


	6․ ՀՀ ֆինանսների նախարարություն
	22.09.2026թ.

	
	01.1/9-2/24490-2026

	Հարգելի՛ պարոն Գասպարյան,
Ձեր 07.09.2026թ. N 01/22541-2026 գրությամբ ներկայացված է «Հայաստանի Հանրապետության կառավարության 2023 թվականի դեկտեմբերի 14-ի N 2198-Ա որոշման մեջ փոփոխություն կատարելու մասին» ՀՀ կառավարության որոշման նախագծի (այսուհետ՝ Նախագիծ) վերաբերյալ հայտնում ենք հետևյալը.
Նախագծով առաջարկվում է փոփոխություն կատարել ՀՀ կառավարության 14.12.2023թ. N 2198-Ա որոշման մեջ, որով հավանություն է տրվել ՀՀ Արարատի մարզի Արարատ համայնքի Արարատ բնակավայրում պողպատի գործարանի կառուցման ներդրումային ծրագրին և համաձայնություն է տրվել «ՋԻ ԹԻ ԲԻ ՍԹԻԼ» ՍՊԸ-ին համապատասխան հողամասերը նվիրաբերությամբ տրամադրելուն։ Մասնավորապես, առաջարկվում է նոր խմբագրությամբ շարադրել որոշման N 7 հավելվածի «Կողմերի պարտավորությունները» սյունակի 9-րդ կետը, որով սահմանված են ծրագրի իրականացման վերաբերյալ ընթացիկ և վերջնական հաշվետվությունների ներկայացման պահանջները։
Նախագծի հիմնավորման համաձայն՝ փոփոխության անհրաժեշտությունը պայմանավորված է գործող կարգավորմամբ հաշվետվությունները միջազգային Big 4 ցանկում ներառված անկախ աուդիտորական կազմակերպության կողմից կազմելու և հաստատելու պահանջի վերանայմամբ։ Նշվում է, որ այդ պահանջին համապատասխանող և ՀՀ-ում գործունեություն իրականացնող կազմակերպությունների շրջանակը խիստ սահմանափակ է, ինչն առաջացնում է մրցակցության սահմանափակման ռիսկեր։ Ըստ այդմ՝ առաջարկվում է ընդլայնել համապատասխան աուդիտորական կազմակերպությունների շրջանակը՝ դրանց նկատմամբ սահմանելով մասնագիտական փորձի և որակավորման որոշակի չափանիշներ։
Միաժամանակ, Նախագծով, բացի աուդիտորական պահանջների փոփոխությունից, փաստացի հանվում են հաշվետվությունները չներկայացնելու հետ կապված պատասխանատվության վերաբերյալ գործող կարգավորումները, համաձայն որի՝ ընթացիկ հաշվետվությունը սահմանված ժամկետում չներկայացնելու դեպքում Ընկերությունը 60-օրյա ժամկետում պետական բյուջե է վճարում 5 մլն դրամ տուգանք։ Մինչդեռ նշված փոփոխության անհրաժեշտության, իրավական հիմքերի և դրա հետևանքների վերաբերյալ հիմնավորման մեջ որևէ անդրադարձ առկա չէ։
Հաշվի առնելով, որ նշված տուգանքը հանդիսանում է Ընկերության կողմից հաշվետվողականության պահանջի ժամանակին կատարումն ապահովող պատասխանատվության միջոց, դրա վերացումը կարող է հանգեցնել ներդրումային ծրագրի իրականացման նկատմամբ հաշվետվողականության և վերահսկողության արդյունավետության նվազեցման, մինչդեռ Նախագծով և դրա հիմնավորմամբ չի ներկայացվում որևէ գործնական կամ տնտեսական արդյունավետություն, որը կարող է հիմնավորել նման պատասխանատվության միջոցի վերացումը։ Միաժամանակ, պարզ չէ, թե ինչ հանգամանքներով կամ Ընկերության կողմից բարձրացված ինչ կոնկրետ խնդրով է պայմանավորված նշված դրույթի վերացման անհրաժեշտությունը, ինչպես նաև թե ինչ հանրային կամ պետական շահ է հետապնդվում արդեն իսկ ստանձնված պարտավորության կատարման նկատմամբ պատասխանատվության մեղմացմամբ։
Հետևաբար առաջարկում ենք պահպանել գործող կարգավորմամբ սահմանված՝ ընթացիկ հաշվետվությունը սահմանված ժամկետում չներկայացնելու դեպքում 5 մլն դրամ տուգանքի կիրառման դրույթը, իսկ դրա վերացման առաջարկը պահպանելու դեպքում՝ ներկայացնել դրա անհրաժեշտությունը, հետապնդվող նպատակը և ակնկալվող գործնական արդյունքը հիմնավորող փաստարկներ։
Միաժամանակ Նախագծի տարընկալումներից խուսափելու նպատակով, առաջարկում ենք Նախագծի 1-ին կետից հանել «կամ այլ համանման» բառերը:
	Ընդունվել է։
Համապատասխան փոփոխությունները կատարվել են։















































	7․ ՀՀ արդարադատության նախարարություն
	24.09.2026թ.

	
	/27.4.2/50461-2026

	«Հայաստանի Հանրապետության կառավարության 2023 թվականի դեկտեմբերի 14-ի N 2198-Ա որոշման (այսուհետ՝ Որոշում) մեջ փոփոխություն կատարելու մասին» Հայաստանի Հանրապետության կառավարության որոշման նախագծի վերաբերյալ հայտնում ենք հետևյալը.
	Որոշման 4-րդ կետի համաձայն՝ Հայաստանի Հանրապետության Արարատի մարզի Արարատ համայնքի ղեկավարին առաջարկվել է կնքել համապատասխան պայմանագիր՝ Արարատ համայնքին սեփականության իրավունքով պատկանող 8․91000 հեկտար ընդհանուր մակերեսով հողամասերը ծրագրի իրականացման նպատակով ընկերությանը նվիրաբերությամբ տրամադրելու վերաբերյալ։ 
	Որոշման Հավելված 7-ով սահմանված են «ՋԻ ԹԻ ԲԻ ՍԹԻԼ» սահմանափակ պատասխանատվությամբ ընկերությանը հողամասերը նվիրաբերությամբ տրամադրելուն համաձայնություն տալու գործարքի հիմնական պայմանները, իսկ սույն Նախագծով նախատեսվում է փոփոխություն կատարել վերոնշյալ հիմնական պայմանների մեջ՝ նպատակ հետապնդելով ընդլայնել համապատասխան ծառայություններ մատուցելու իրավունք ունեցող աուդիտորական կազմակերպությունների շրջանակը։
	Նկատի ունենալով վերոգրյալը՝ առաջարկում ենք Նախագծի անցումային դրույթներում նախատեսել կարգավորում՝ սույն Որոշման 4-րդ կետով սահմանված պայմանագրում Նախագծից բխող համապատասխան փոփոխություններ կատարելու մասին։
	Ընդունվել է։



